**2018/1**

**HÍRLEVÉL**

**Megyei paktum**

A TOP-5.1.1-15-SB1-2016-0001 projekt 2017. szeptember 1-én - egy évvel a program támogatási szerződésének aláírása után – indult a megvalósítási szakasza.

A Szabolcs-Szatmár-Bereg Megyei Foglalkoztatási Paktum Irányító Csoportjának első ülésére 2017. július 31-én került sor, ahol jóváhagyásra kerültek az Irányító Csoport ügyrendje, valamint a Megyei Paktumirodához a munkáltatóktól addig beérkezett képzési és foglalkoztatáshoz kapcsolódó támogatási igények. A projekt keretében az első, munkáltatói igényre épülő képzés **(Női szabó képzés)** 2017. szeptember 25. napján indult, melynek eredményeként 2018 májusában 13 fő tett sikeres vizsgát. Az első foglalkoztatáshoz kapcsolódó bér és járulék jellegű támogatás 2017. november 6-án indult, így sikeresen valósult meg a projekt 4. valamint 6. mérföldköve. A munkáltatók részéről 2017. július 31. és 2018. augusztus 31. között beérkezett foglalkoztatáshoz kapcsolódó támogatási igényekre az Irányító Csoport 549 fős támogatási létszámkeretet hagyott jóvá. A foglalkoztatáshoz kapcsolódó képzési igény 213 főre vonatkozóan került jóváhagyásra. A szakmai megvalósítást a Szabolcs-Szatmár-Bereg Megyei Kormányhivatal végzi.

Jelenleg a foglalkoztatást elősegítő képzések indításának előkészítése van folyamatban, melynek keretében a megyében kilenc helyszínen 15 szakmában várják a jelentkezőket. Többek között Kisvárdán zöldség- és gyümölcstermesztő, kertész, valamint Tiszavasváriban pék továbbá festő, mázoló, tapétázó képzésekre.

**Események**

Seszták Oszkár, a Szabolcs-Szatmár-Bereg Megyei Önkormányzat Közgyűlésének elnöke és Szabó István alelnök, Török Dezső, a Borsod-Abaúj-Zemplén Megyei Önkormányzat Közgyűlésének elnöke, valamint Aros János, Sárospatak Város polgármestere szakmai kerekasztal megbeszélés keretében vitatták meg az önkormányzatok foglalkoztatási céljait, terveiket a borsodi Megyeházán 2018. július 16-án.

Az ország valamennyi megyéjében működnek megyei és helyi paktumok, melyek elsődleges célja a foglalkoztatás bővítésének elősegítése. A munkavállalók megyén belül és a szomszédos megyék között is ingáznak, és sem az álláskeresők, sem a munkaadók szándéka nem áll meg a megyehatárokon. Mivel a két paktum projekt megvalósítási területe szomszédos egymással, a két megyei önkormányzat együttműködési megállapodás keretében fogalmazta meg szándékait és a közös tevékenység kereteit. Az együttműködés a paktumirodák munkájának összehangolására, egymás kölcsönös tájékoztatására és a felek területén székhellyel rendelkező vállalkozások felkeresésére és segítésére irányul.

A Szabolcs-Szatmár-Bereg Megyei Önkormányzat és Sárospatak Város Önkormányzata közötti foglalkoztatási együttműködés keretében már közel 50 munkavállaló munkába állását támogatták a paktumok. A tevékenységek további bővítése céljából e két fél is együttműködési megállapodást kötött.

Rendezvények

2018. szeptember 20-án a Paktumiroda Partneri találkozót szervezett a megyében működő helyi és megyei jogú város paktumszervezeteinek és menedzsmentjeinek részvételével. Dr. Polgári András, a Szabolcs-Szatmár-Bereg Megyei Kormányhivatal főigazgatója és Szabó István, a Szabolcs-Szatmár-Bereg Megyei Önkormányzat alelnöke köszöntötte a megjelenteket. Dr. Polgári András örömmel jelentette be, hogy a helyi paktumok is programjaik megvalósítási szakaszába léptek. Szabó István kiemelte, hogy immár mindenhol indulhatnak a támogatott foglalkoztatások és megkezdődhet a foglalkoztatást elősegítő képzések szervezése a megye egész területén. Arra bíztatta a jelenlevőket, hogy váljon a fórum a megvalósítást segítő hasznos eszmecserévé. Pirint Ákos a megyei paktumiroda vezetője előadásában felvázolta az elérni kívánt eredmény- célokat, és felhívta a figyelmet a támogatások odaítéléséhez szükséges kritériumok, eljárásrendek kialakításának szükségességére. A résztvevők betekintést kaptak a megyei és megyei jogú város előzetes szempontrendszerébe, mely segíti az Irányító csoport részére az beérkezett munkáltatói igények elbírálásánál. A helyi paktumok képviselői beszámoltak az eddig végzett munkáról, valamint azokról a problémákról, melyek jelenleg nehézséget okoznak számukra. Szopkó Csaba István, a Kormányhivatal Működést Támogató Főosztályának főosztályvezetője hozzászólásában alapos betekintést adott a képzések szervezésével és indításával kapcsolatos feladatokról és nehézségekről. Kezdeményezte, hogy a Kormányhivatal által szervezés alatt levő képzésekről rendszeres tájékoztatást ad a kormányhivatal, melyhez csatlakozhatnak a helyi foglalkoztatási paktumok által megismert munkáltatói igények. A rendezvény kötetlen beszélgetéssel ért véget.

EuroSkills Budapest 2018

Budapesten rendezték meg 2018. szeptember 26-28. között az EuroSkills rendezvényt, vagyis a fiatal szakemberek Európa-bajnokságát, a szakmáknak és a legfrissebb európai fejlesztéseknek a látványos bemutatóját. Ez a rendezvény a  WorldSkills világversenynek, a  „szakmák olimpiájának ” az európai változata, melyet kétévente rendeznek meg a WorldSkills Europe szervezet tagállamainak egyikében. A háromnapos eseményen 28 ország, közel 600 versenyzője 37 szakmában mutatta meg tudását, mintegy 100 ezer látogató előtt.

A Magyar Kereskedelmi és Iparkamara által megrendezett megmérettetésen a magyar csapat 27 szakmában indult, ebből 17 versenyszakmában: 3 arany, 3 ezüst, 3 bronz és 8 kiválósági érmet nyertek értek el versenyzőink. Az EuroSkills Budapest 2018 Nemzet Legjobbja kitüntetést Nagy Ádám János (bútorasztalos szakma) kapta.

További információk elérhetők: <http://www.euroskills2018.com/hu>

**Pályázatok**

Megjelent a Vállalkozói és ipari inkubációs szolgáltatások fejlesztésének támogatása című pályázati felhívás, melyre mikro-, kis- és középvállalkozások pályázhatnak október 17-től, a Gazdaságfejlesztési és Innovációs Operatív Program (GINOP) keretében - tájékoztatta Rákossy Balázs, a Pénzügyminisztérium (PM) európai uniós források felhasználásáért felelős államtitkára az MTI-t.

Részletek: <http://orientpress.hu/cikk/2018-09-17_inkubacios-szolgaltatasok-fejlesztesenek-tamogatasara-lehet-palyazni>

A jegybank által meghirdetett, jövő januárban induló növekedési hitelprogram fix (nhp fix) 1000 milliárd forintos kerete két év alatt juthat el teljes egészében a kis- és középvállalkozásokhoz - mondta Nagy Márton, a Magyar Nemzeti Bank (MNB) alelnöke.

Részleteket: <https://piacesprofit.hu/kkv_cegblog/ket-even-belul-sok-penzhez-jutnak-a-kkv-k/> oldalon.